Mandela-standbeeld word by Uniegebou onthulOud-president Nelson Mandela ŉ Nege meter hoë standbeeld van Nelson Mandela sal Maandag by die Uniegebou onthul word. President Jacob Zuma sal die brons standbeeld amptelik op die grasperk voor die Uniegebou onthul. “Die onthulling is die begin van die viering van wyle Madiba se lewe, en om sy nalatenskap te begin nastreef. Die rouperiode is nou verby,” het Mac Maharaj, woordvoerder van die presidensie, in ŉ verklaring gesê. Die nasionale vlag sal ook van Maandag af nie meer halfstok hang nie. “Oud-president Mandela word verbind aan die bevordering van versoening, en dit is waarom dié dag vir die onthulling gekies is.” Die standbeeld word om 10:00 onthul.